Sabo, Michal, poslanec NR SR (2024-06-20):
Vážený pán predsedajúci, vážená pani ministerka, drahé kolegyne, drahí kolegovia, dnes som mal pripravený oveľa-oveľa dlhší príhovor, ale vzhľadom na to, že veľa z toho, čo som chcel v tomto momente povedať... Áno, pani Vaľová, preneste sa cez to. Všetko, čo som chcel povedať, už moji kolegovia a moje kolegyne povedali, tak by som na záver do pestrej mozaiky toho všetkého, čo o RTVS dovedna povedali o tejto inštitúcii politici vládnej koalície, chcel by som pridať jeden citát, ktorý mal vysvetliť, prečo RTVS a konkrétne jej vedenie potrebujú zmenu, pričom tento konkrétny citát sa oprel teda o argument nedostatočnej objektívnosti RTVS, ktorá je, citujem, „v permanentnom boji s vládou, čím má byť teda porušené právo občanov na objektívne informácie.“ V preklade teda do ľudskej reči RTVS bude politicky ovládnutá a znamená to teda zmenu na provládne PR kanály. Tento konkrétny ústavný činiteľ povedal, ďalej ešte citujem: „Toto je aj reakcia na žiadosti voličov koalície, ktorí nás žiadajú, aby sme s RTVS už konečne niečo urobili.“ Vyhlásil teda predseda vlády Slovenskej republiky, pričom zdôraznil, že návrh prejde riadnym legislatívnym procesom. A sme tu. Sme svedkami toho, čo rozhodne riadny... Ešte raz? (Reakcia z pléna.) Prešiel? Obmedzená rozprava je riadny legislatívny proces? Každopádne je to jedna z mnohých neprávd, ktoré tu lietajú éterom a časť politického spektra sa tvári, že všetko je v poriadku. Chcem povedať, že politici nie sú jukebox. Prácou politikov nie je hrať na želanie a už vôbec nie na želanie iba a jedine svojich voličov a voličiek a žiadnych iných. Prácou politikov a političiek je prinášať na dátach a analýzach založené verejné politiky v prospech všetkých občanov a všetkých občianok. Skladali sme tu na to sľub, ak si všetci spomínate. Je mi úprimne ľúto a v mnohých momentoch aj ťažko fyzicky, že s tým, vážení politici a vážené političky koalície, musíte žiť. Ale áno, sú tu aj iní ľudia v tejto krajine, ktorí tu žijú povedľa vašich voličov a vašich voličiek. A títo konkrétni ľudia, povedzme, že sú to napríklad naši voliči a naše voličky, si neželajú, aby ste tu na základe fiktívnych a vykonštruovaných dôvodov devastovali jednu inštitúciu za druhou iba preto, že máte tesnú parlamentnú väčšinu, a čochvíľa uvidíme, ako veľmi tesná tá parlamentná väčšina je. A tiež si neželajú, aby ste devastovali inštitúcie iba a len preto, že vám ich vedenie nejde poruke alebo z akýchkoľvek iných nezmyselných dôvodov. Vašou úlohou je inštitúcie zveľaďovať, ale na to asi nemáte mentálne rozhranie, alebo neviem. A každopádne zopakujem ešte raz ten citát, lebo je veľmi dôležitý: „Voliči koalície nás žiadajú, aby sme s RTVS konečne niečo urobili.“ Voliči koalície vás žiadajú, ako? Koľko konkrétne ich je? Píšu vám v statusoch na Facebooku a podľa toho sa rozhodujeme a robíme verejné politiky? Hlasujú v ankete na Telegrame? Píšu vám korešponďáky alebo čo? Ako vás žiadajú konkrétne, ako to máme chápať, že vaši voliči vás žiadajú, aby ste konečne niečo s RTVS urobili. Čo to znamená? Ja si hovorím niekedy, keď počúvam takéto vyjadrenia, že to hádam nemôže byť ani len pravda, že toto je tu akceptované. Že nám chcete nahovoriť, že RTVS v aktuálnej kondícii, o ktorej sa pokojne môžeme rozprávať, aj o financovaní, o ktorom sme sa tu dnes ikskrát rozprávali ako o najväčšom probléme tejto inštitúcie, nám chcete nahovoriť, že RTVS v aktuálnej kondícii je ten najväčší problém, ktorý trápi vaše voličstvo. Že to, že nič iné vašich voličov a vaše voličky netrápi. RTVS, FPU, ÚŠP, že to sú tie najväčšie problémy, ktoré vašim voličom a vašim voličkám stoja v ceste za kvalitným životom v tejto republike. To naozaj nám chcete nahovoriť? Naozaj nás chcete presvedčiť, že vašich voličov a vaše voličky nič iné netrápi? Prosím vás, neurážajte nás, neurážajte ani svojich voličov, neurážajte svoje voličky. Demontážou verejných inštitúcií z politických dôvodov kvalitu života ľudí na Slovensku určite nezvýšite a nepresvedčíte ma o opaku. Neskáčem vám do reči, pani Vaľová? Som na gigaliardu percent presvedčený o tom, že ľudí na Slovensku ďaleko viac trápia úplne iné veci. A rovnako som presvedčený o tom, že ľudia vám naozaj píšu, ale kvôli iným dôvodom, lebo aj mne ľudia píšu a verím, že nielen mne. Píšu mi rodičia detí, ktorých vaša politika vyháňa z tejto krajiny, vyháňa študovať do zahraničia a osobnostne rásť v takej kvalite, ktorú im táto krajina dnes, žiaľ, ponúknuť nevie. Takíto rodičia mi píšu. Píšu mi rodičia, ktorých deti vaša politika vyháňa z tejto krajiny, lebo ich otvorene neznášate. Stigmatizujete, ostrakizujete, terorizujete vo verejnom priestore svojou nenávisťou k inakosti alebo k inému názoru. Nazývajme to hocijako. Píšu mi tiež rodičia z jednorodičovských domácností, ktorí žijú doslova a do písmena z rúk do úst a v tejto krajine dlhodobo prepadávajú cez sito verejných politík, lebo tento štát nemá jednorodičovské domácnosti na radare, dlhodobo. Píšu mi rodičia detí, ktoré sú na spektre, alebo rodičia detí, ktoré čakajú na psychiatrickú pomoc. Títo rodičia sú bezradní, pretože pomoc, detská psychiatria na Slovensku je aktuálne takmer nedostupná. Sú to ani nie päť desiatok, päť desiatok odborníkov, ktorí poskytujú detskú psychiatrickú starostlivosť. A nehovoriac o tom trende, katastrofálnom trende, ktorý v posledných rokoch sledujeme, že tu máme pandémiu duševných ťažkostí najmä v skupine detí a mládeže a túto koalíciu ako keby to vôbec nesúrilo. Túto koalíciu nesúri ani stav verejného zdravotníctva, slovenského verejného zdravia. Nesúri ani smrtiaci stav ovzdušia, nesúri environmentálny hluk, o ktorom som tu nedávno pred prázdnym plénom, to je veľká hanba, rozprával. Nesúri tu nič, čo skutočne hmatateľne tu a teraz ohrozuje zdravie ľudí, aj vašich voličov, aj vašich voličiek. Píšu mi tiež rodičia, ktorí sú vydesení intelektuálnou a emocionálnou vyprázdnenosťou vašich personálnych nominácií a toho, ako neudržateľne spravujete túto krajinu. Píšu mi rodičia, ktorí sú vystrašení vašou pasiou v ničení životného prostredia a neochranou prírody a zároveň tým, ako sú proklimatické politiky absolútne na periférii záujmu, ak vôbec sú vo vašom záujme, čo znamená, že robíte všetko pre to, aby dnešné deti a ďalšie generácie, ktoré prídu po nás, zdedili zdevastovanú, spálenú a spustošenú krajinu, ktorá nebude ani bezpečná, nebude ani zdravá, nebude ani úspešná a už vôbec nebude odolná voči čoraz akútnejším extrémom počasia, ktoré so sebou prináša klimatická zmena. Ak vôbec registrujete, že sa nejaká deje, lebo máte iný názor. Vláda sa svojou nečinnosťou doslova a do písmena vysmieva do tváre ľuďom, ktorí prišli o majetok v povodňových udalostiach a to len preto, že štát desaťročia, a prijali ste o tom na vláde správu, desaťročia zanedbáva prevenciu a navyšovanie ochrany a odolnosti. Vláda sa vysmieva do tváre ľuďom, ktorí prišli o svojich blízkych v minuloročných alebo predminuloročných historických teplotách. Hádajte, čo nás čaká toto leto? A vy, vy budete v novej STVR diskutovať o tom, či nejaká klimatická zmena existuje, alebo či tu bola nejaká pandémia, alebo o učive zo siedmeho ročníka geografie základnej školy. Neurážajte nás, naozaj neurážajte nás, neurážajte občanov a neurážajte občianky Slovenskej republiky! A vy, ktorí to ešte zvládate sledovať, drahé občianky a drahí občania Slovenskej republiky, prepáčte, ospravedlňujem sa vám v mene mojich kolegov a kolegýň, že tohto musíte byť svedkami. Bohužiaľ, čakajte, ste v poradí, lebo táto koalícia na vás nemá čas. Nerušte, tu sme pri deštrukcii, pri deštrukcii ďalšej inštitúcie. Áno, nie dokonalej, ale fungujúcej. Ja som presvedčený o tom, že toto všetko ľudia na Slovensku vnímajú, že vidia, o čo skutočne tejto koalícii ide. Rozumej, že tejto koalícii nezáleží na ľuďoch, ak ich nepotrebujú práve vo volebných miestnostiach. Že tejto koalícii záleží iba na nej samej a na „našich ľuďoch“ a na vlastných záujmoch, na mocenských hrách a na zvyšovaní si miezd, viď dnešný pozmeňovák pána poslanca Jarjabka. Dámy a páni, na záver si dovolím pár slovami pre istotu, možno viete, možno nie, je to úplne v poriadku, ak neviete, v médiách som pracoval 25 rokov, väčšinou v rádiách, dostalo sa mi príležitostí v televíziách, aj v tej verejnoprávnej. Písal som viacero publikácií, viedol som dva magazíny a vždy som si zo všetkého, zo všetkého najviac vážil autorskú slobodu a so zdesením sledujem, v akej kondícii a aké červené koberce rolujú niektoré editoriály niektorých médií, žiaľ, aj súkromných a nehovoriac o tom, čo sa stane dnes večer. Chcem poďakovať všetkým novinárom a novinárkam, ktorí to nevzdávajú, bojujú, ctia si kódex etického novinárstva, a chcem povedať na záver, že sme s vami a tento boj o slobodu médií nikdy nevzdáme. Ďakujem. (Potlesk.)